Sognepræst Fritze Steiner-Johnsen, til højre i billedet, sørger altid for, at årets konfirmander får mindst én tur op i Kirke Værløse Kirkes tårn. De unge på fotoet skal konfirmeres 17. maj. Foto: Jan Stephan.
Murstensvæggen i Kirke Værløse Kirke er ældre end Notre Dame i Paris, og sognepræst Fritze Steiner-Johnsen inviterer altid årets konfirmander op i tårnet
Forleden var et konfirmandhold fra Søndersøskolen oppe i tårnet i Kirke Værløse Kirke for at mærke historiens vingesus. De lagde hænderne på kirkens væg og talte om, hvor mange tusinde mennesker, der gennem tiden er kommet ind i kirken for at blive døbt.
”Vi havde sidste gang konfirmandforberedelse forleden, og alle konfirmandhold er i hvert fald oppe at mærke historiens vingesus én gang. Så taler vi om kirkens hvælvinger og hvad hvælvinger betyder i kristendommen, hvor man løftes og bæres i stedet for at blive trykket ned,” siger Fritze Steiner-Johnsen.
Udsigten fra kirkens tårn er fantastisk. Foto: Jan F. Stephan
Hun har været præst i Kirke Værløse Kirke i fire et halvt år, men var før da religions-pædagogisk konsulent i Fyns Stift. Netop det at formidle kirkens budskaber til de unge har hun beskæftiget sig med i alle sine 27 år som præst.
”Mange unge har det svært i deres liv, bl.a. fordi de oplever mange præstationskrav. Men jeg fortæller dem, at man kan stå oprejst under kirkens hvælvinger, ligegyldigt hvordan man har det i sit liv. Her er ingen dom, og man står, som den man er, sammen med Gud,” siger sognepræsten.
Publiceret 10 May 2019 05:00